Document ID: 32012R0700

A BIZOTTSÁG 700/2012/EU VÉGREHAJTÁSI RENDELETE
(2012. július 30.)
az egyes állományok tekintetében 2012-ben rendelkezésre álló halászati kvótáknak a korábbi években történt túlhalászás miatti csökkentéséről
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a közös halászati politika szabályainak betartását biztosító közösségi ellenőrző rendszer létrehozásáról, a 847/96/EK, a 2371/2002/EK, a 811/2004/EK, a 768/2005/EK, a 2115/2005/EK, a 2166/2005/EK, a 388/2006/EK, az 509/2007/EK, a 676/2007/EK, az 1098/2007/EK, az 1300/2008/EK és az 1342/2008/EK rendelet módosításáról, valamint a 2847/93/EGK, az 1627/94/EK és az 1966/2006/EK rendelet hatályon kívül helyezéséről szóló, 2009. november 20-i 1224/2009/EK tanácsi rendeletre (1) és különösen annak 105. cikke (1), (2) és (3) bekezdésére,
mivel:
(1)
A 2011. évi halászati kvótákat az alábbi rendeletek állapították meg:
-
az egyes halállományok és halállománycsoportok tekintetében a Balti-tengeren alkalmazandó halászati lehetőségeknek a 2011. évre történő meghatározásáról szóló, 2010. november 29-i 1124/2010/EU tanácsi rendelet (2),
-
az uniós hajók egyes mélytengeri halfajok állományaira vonatkozó halászati lehetőségeinek a 2011. és 2012. évre történő meghatározásáról szóló, 2010. december 13-i 1225/2010/EU tanácsi rendelet (3),
-
a bizonyos halállományok tekintetében a Fekete-tengeren alkalmazandó halászati lehetőségeknek a 2011. évre történő meghatározásáról szóló, 2010. december 17-i 1256/2010/EU tanácsi rendelet (4), és
-
az egyes halállományok és halállománycsoportok tekintetében az uniós vizeken, valamint az uniós hajók tekintetében egyes nem uniós vizeken alkalmazandó halászati lehetőségeknek a 2011. évre történő meghatározásáról szóló, 2011. január 18-i 57/2011/EU tanácsi rendelet (5).
(2)
A 2012. évi halászati kvótákat az alábbi rendeletek állapították meg:
-
az 1225/2010/EU rendelet,
-
a Vizcayai-öbölben élő szardellára vonatkozó halászati lehetőségeknek a 2011/2012-es halászati idény tekintetében történő meghatározásáról szóló, 2011. július 19-i 716/2011/EU tanácsi rendelet (6),
-
a bizonyos halállományok és halállománycsoportok tekintetében a Balti-tengeren alkalmazandó halászati lehetőségeknek a 2012. évre történő meghatározásáról és az 1124/2010/EU rendelet módosításáról szóló, 2011. november 30-i 1256/2011/EU tanácsi rendelet (7),
-
a bizonyos halállományok és halállománycsoportok tekintetében a Fekete-tengeren alkalmazandó halászati lehetőségeknek a 2012. évre történő meghatározásáról szóló, 2011. december 19-i 5/2012/EU tanácsi rendelet (8),
-
a nemzetközi tárgyalások vagy megállapodások hatálya alá nem tartozó bizonyos halállományok és halállománycsoportok tekintetében az uniós hajók számára rendelkezésre álló halászati lehetőségeknek a 2012. évre történő meghatározásáról szóló, 2012. január 17-i 43/2012/EU tanácsi rendelet (9),
-
az uniós vizek vonatkozásában, valamint a nemzetközi tárgyalások vagy megállapodások hatálya alá tartozó bizonyos halállományok és halállománycsoportok tekintetében az uniós hajók számára egyes nem uniós vizeken rendelkezésre álló halászati lehetőségeknek a 2012. évre történő meghatározásáról szóló, 2012. január 17-i 44/2012/EU tanácsi rendelet (10).
(3)
Az 1224/2009/EK rendelet 105. cikkének (1) bekezdése értelmében, amennyiben a Bizottság megállapítja, hogy valamely tagállam túllépte a számára kiosztott halászati kvótákat, a Bizottságnak csökkentenie kell az adott tagállam jövőbeli halászati kvótáit.
(4)
Az 1224/2009/EK rendelet 105. cikkének (2) és (3) bekezdése előírja, hogy az ilyen kvótacsökkentéseket a következő évben vagy években, az ugyanott meghatározott szorzótényezők alkalmazásával kell végrehajtani.
(5)
Egyes tagállamok túllépték a 2011-re megállapított halászati kvótájukat. Ezért helyénvaló csökkenteni a számukra a túlhalászott állományok tekintetében 2012-re és - adott esetben - a későbbi évekre vonatkozóan megállapított halászati kvótákat.
(6)
Az egyes állományok tekintetében rendelkezésre álló 2011. évi halászati kvótáknak az említett állományok előző évi túlhalászása miatti csökkentéséről szóló,2011. szeptember 23-i 1016/2011/EU bizottsági végrehajtási rendelet (11) és az egyes állományok tekintetében rendelkezésre álló 2011. évi halászati kvótáknak az említett állományok előző évi túlhalászása miatti csökkentéséről [helyesen: az egyes állományok tekintetében rendelkezésre álló 2011. évi halászati kvótáknak más állományok előző évi túlhalászása miatti csökkentéséről] szóló, 2011. október 14-i 1021/2011/EU bizottsági végrehajtási rendelet (12) már végrehajtott kvótacsökkentéseket egyes országok és egyes fajok tekintetében 2011 vonatkozásában. Egyes tagállamok tekintetében azonban az alkalmazandó csökkentések magasabbak voltak a vonatkozó 2011-es kvótánál, így azokat a szóban forgó évben nem lehetett teljes mértékben végrehajtani. Annak érdekében, hogy ilyen esetekben a teljes mennyiség levonásra kerüljön, a fennmaradó mennyiségeket a 2012-es és - adott esetben - későbbi kvóták megállapításakor kell figyelembe venni.
(7)
Az e rendeletben előírt csökkentések nem érintik a 2012. évi kvótákon az alábbi rendeletek alapján végrehajtott csökkentéseket:
-
az egyes halállományok esetében a 2007 és 2012 közötti időszakra vonatkozóan megállapított kvótáknak a halászati erőforrások közös halászati politika alapján történő védelméről és fenntartható kiaknázásáról szóló 2371/2002/EK tanácsi rendelet 23. cikkének (4) bekezdése alapján történő kiigazításáról szóló, 2007. február 15-i 147/2007/EK bizottsági rendelet (13),
-
a Spanyolországnak 2011-re és a későbbi évekre odaítélt egyes makrélakvótáknak a 2010. évi túlhalászás miatti csökkentéséről szóló, 2011. február 22-i 165/2011/EK bizottsági rendelet (14).
(8)
Amennyiben a csökkentéseket nem lehet végrehajtani amiatt, hogy a kvóta az adott tagállam esetében nem áll rendelkezésre vagy nem elegendő, az 1224/2009/EK rendelet 105. cikkének (5) bekezdését kell alkalmazni,
ELFOGADTA EZT A RENDELETET:
1. cikk
(1) Az 1225/2010/EU, a 716/2011/EU, az 1256/2011/EU, az 5/2012/EU, a 43/2012/EU és a 44/2012/EU rendeletben a 2012. évre vonatkozóan megállapított kvótákat a mellékletben foglaltaknak megfelelően csökkenteni kell.
(2) Az (1) bekezdés a 147/2007/EK és a 165/2011/EK rendeletben előírt csökkentések sérelme nélkül alkalmazandó.
2. cikk
Ez a rendelet az Európai Unió Hivatalos Lapjában való kihirdetését követő hetedik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2012. július 30-án.

Labels: 20
6